KIRJALLINEN KYSYMYS E-1038/00 esittäjä(t): Monica Frassoni (Verts/ALE) komissiolle. Is Arenasin golfkentät Sardiniassa Italiassa.



Virallinen lehti nro 089 E , 20/03/2001 s. 0007 - 0008



KIRJALLINEN KYSYMYS E-1038/00 esittäjä(t): Monica Frassoni (Verts/ALE) komissiolle (4. huhtikuuta 2000) Aihe: Is Arenasin golfkentät Sardiniassa Italiassa Is Arenas -yhtiön alue (Narbolian ja San Vero Milisin kunnissa) Sardiniassa kuuluu luontotyyppidirektiiviin 92/43(1) sisältyvään luetteloon yhteisön tärkeinä pitämistä alueista (ITB-koodi 0002228). Alueeseen kuuluu hiekkadyyneillä sijaitsevaa rannikkometsää, joka käsittää ensisijaisesti suojeltavia luontotyyppejä ja joka sijaitsee Sinis-Montiferrun luonnonpuistossa. Tälle alueelle on rakennettu kaksi golfkenttää, 18-reikäisen lisäksi 9-reikäinen kokeilukenttä. Hankkeiden vaikutuksia ympäristöön ei ole tutkittu eikä myöskään ole selvitetty tarvetta ympäristövaikutusten arviointiin(2). Kenttien tieltä raivattiin (Is Arenas -yhtiön itsensä antamien tietojen mukaan) yli 10 000 pinus pinea- ja pinus pinaster -lajin mäntyä, ja aluetta muokattiin perusteellisesti raivaustraktorien ja muiden raskaiden koneiden suorittamilla maansiirto- ja tasoitustöillä. Kenttien kunnossapitoa varten rakennettiin lisäksi 18 kaivoa, joista 11 on toiminnassa, sekä yhteys paikalliseen vesijohtoverkkoon (Consorzio di Bonifica). Golfkenttien kokonaisvedenkulutuksesta ei ole tietoja. Tämä on huolestuttavaa, sillä normaalikokoinen 18 reiän kenttä tarvitsee paljon vettä(3) ja kyseinen alue on Sardinian vähäsateisimpia. Hanke uhkaa tehdä suolaiseksi koko luontotyypin alueen ja kuivata sitä ympäröivät vesikerrokset, mistä olisi haittaa maataloudelle ja asukkaille. Lisäksi maan hiekkaisuus vaikuttaa vesikerrosten saastumiseen, joka johtuu rikkaruoho- ja tuholaismyrkkyjen käytöstä. Golfkenttien rakentaminen liittyy saman Is Arenas -yhtiön kiinteistöhankkeeseen, ja niiden tarkoitus on nostaa kiinteistöjen arvoa. Metsien hakkaaminen golfkenttien tieltä on muun muassa Italian metsänhoitolainsäädännön vastaista(4). Onko komissio aloittanut rikkomismenettelyn Italian valtiota vastaan siitä syystä, että se ei ole noudattanut yhteisön säännöksiä ympäristövaikutusten arvioinnista (direktiivit 85/337 ja 97/11(5))? Aikooko komissio vaatia ympäristövahinkojen korjaamista? Ympäristövahinkovastuuta koskevassa valkoisessa kirjassa (KOM(2000) 66) todetaan, että Natura 2000 -verkostossa suojeltujen alueiden biologiselle monimuotoisuudelle aiheutuvat vahingot olisi katettava ja että tällaisia vahinkoja voisivat olla sellaisille luontotyypeille sekä luonnonvaraisille eläimille ja kasvilajeille aiheutuvat vahingot, jotka on lueteltu kyseisten direktiivien liitteissä. Kuinka arvioidaan näiden kenttien ympäristökustannuksia valkoisen kirjan perusteella? (1) EYVL L 206, 22.7.1992, s. 7. (2) Vrt. Sardinian alueen ympäristönsuojeluviraston lupa, pöytäkirja 3365, 18.11.1997; Narbolian kunnan rakennuslupa, pöytäkirja 4838, 24.9.1997; myöhemmät luvat ovat vuodelta 1998. (3) Arviot vaihtelevat 10 000 kuutiometristä hehtaaria kohden vuodessa (Forestale di Oristano) 29 200 kuutiometriin hehtaaria kohden vuodessa (Acer-lehti, 1/89). Federgolfin mukaan golfkentän vedenkulutus Italiassa on kesällä 7080 kuutiometriä hehtaaria kohden päivässä (ks. La Nuova Ecologia, marraskuu 1993). Ottaen huomioon, että Is Arenasin 18-reikäinen kenttä on 134 hehtaaria, tämä voisi merkitä noin 10 000 kuutiometriä päivässä! Mainittakoon, että Is Arenas -yhtiö pyysi vesiasioista vastaavalta viranomaiselta (Consorzio di Bonifica), että se voisi käyttää 300 000 kuutiometriä vettä vuodessa. (4) Ks. RDI 3267 ja maa- ja metsätalousministeriön kiertokirje 6, 25.1.1971. Jälkimmäisessä todetaan, että metsiin rakentamista koskevaan kieltoon ei saisi tehdä poikkeuksia, kun kyseessä ovat rannikon tuntumassa olevat metsäalueet, joilla on hydrogeologisia rajoituksia, sekä valtion varoilla metsitetyt alueet. Is Arenas on molempia. (5) EYVL L 175, 5.7.1985 ja EYVL L 73, 14.3.1997. Näiden direktiivien liitteeseen II sisältyvät hankkeet, joilla otetaan maata käyttöön siten, että muutetaan sen käyttötarkoitusta. Margot Wallströmin komission puolesta antama vastaus (5. kesäkuuta 2000) EY:n perustamissopimuksen 226 artiklan (entisen 169 artiklan) nojalla ja liittyen myös parlamentin jäsenen esille tuomiin olosuhteisiin, komissio on lähettänyt Italialle virallisen ilmoituksen, joka koskee tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1), luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY(2) ja luonnonvaraisten lintujen suojelusta 2. huhtikuuta 1979 annetun direktiivin 79/409/ETY(3) mahdollista rikkomista. EY:n perustamissopimuksen mainitun artiklan perusteella komissio pyrkii arvioimaan, onko kyseessä oleva jäsenvaltio rikkonut yhteisön lainsäädäntöä. Tapauksissa, joissa rikkominen voidaan varmistaa, jäsenvaltio on velvoitettu noudattamaan yhteisön lainsäädäntöä. Se saattaa tarkoittaa, että jäsenvaltion on suoritettava korjaustoimenpiteitä. Ympäristövahinkovastuuta käsittelevässä valkoisessa kirjassa(4) ehdotetulla tulevaisuuden ympäristövahinkovastuujärjestelmällä on tarkoitus määritellä vastuut Natura 2000 -verkon avulla suojellulle luonnon monimuotoisuudelle aiheutuneista vahingoista. Tällaisesta vahinkovastuusta voisi saada poikkeuksen vain, jos kaikki direktiivin 92/43/ETY 6 artiklan 3 ja 4 kohdissa säädetyt vaatimukset on täytetty. Yhteisön järjestelmää ei kuitenkaan sovelleta taannehtivasti, vaan ainoastaan järjestelmän voimaantulon jälkeen aiheutettuihin vahinkoihin. (1) EYVL L 175, 5.7.1985. (2) EYVL L 206, 22.7.1992. (3) EYVL L 103, 25.4.1979. (4) KOM(2000) 66 lopullinen.